Qirg'izistonda “Bayraktar” ishtirokidagi harbiy mashg'ulotlar boshlandi

Qirg'izistonda 31 mart, payshanba kuni “Bayraktar TB-2” zarba beruvchi uchuvchisiz uchish apparati ishtirokida harbiy-taktik mashg'ulotlar boshlandi. Bu haqda Qirg'iziston davlat rahbari matbuot xizmati xabar berdi.
Keltirilishicha, Issiqko'l viloyatida “Qalqon-2022” maxsus-taktik o'quv mashg'ulotlari boshlangan. Tadbir Mudofaa vazirligining Baliqchi shahridagi “Edelveys” o'quv bazasida bo'lib o'tmoqda. Mashqlarni shaxsan Qirg'iziston prezidenti Sadir Japarov kuzatmoqda.
Mashqlarning asosiy maqsadi chegara uchastkasida soxta dushmanni yo'q qilish bo'yicha mamlakat xavfsizlik kuchlari harakatlarining uyg'unligini ishlab chiqish sanaladi. “Qalqon-2022”da Milliy xavfsizlik davlat qo'mitasi, Mudofaa, Favqulodda vaziyatlar va Ichki ishlar vazirliklari bo'linmalari ishtirok etmoqda. Mashqlar davomida qurolli kuchlar tarixida ilk bor Bayraktar TB-2 hujumchi uchuvchisiz havo vositalaridan foydalaniladi.
Avvalroq Rossiya Qirg'izistondan Ukrainaga qarshi hujumda ishtirok etishni so'ragani xabar qilingandi. Shuningdek, Qirg'izistonda xavfsizlik kuchlari va ichki ishlar idoralarining jangovar tayyorgarligi oshirilishi aytilgan.